ועדת הכלכלה, כנסת 19, פרוטוקול מספר 224, 2014-02-26 09:45

אבישי ברוורמן: רבותי, אני מתכבד לפתוח את ישיבת ועדת הכלכלה.

אבישי ברוורמן: אנחנו מגיעים לפינלה.

אבישי ברוורמן: אני מתכוון לסיים את זה ב-11:00.

אבישי ברוורמן: אתי, הייתה לך הערה.

<אתי בנדלר: לא שמתי לב שההצבעה שנעשתה עכשיו לגבי התחולה על התקשרויות לגבי יחידות נופש לא תואמת את הרישא של סעיף 4 שכבר הוצבע.

<אתי בנדלר: לכן אני ארצה לבקש בקשה לדיון מחדש ודיון מחדש בתוך חצי שעה עד שעה ברישא של סעיף 4.

אבישי ברוורמן: ב-10:45 אני אעשה דקה דיון מחדש באמצע הדיון על הטיים-שרינג, ואז נמשיך.

<לאה ורון: על מועדוני הכושר.

אבישי ברוורמן: נכון.

אבישי ברוורמן: בישיבה הקודמת ב-21 בינואר 2014 הוועדה אישרה את מרבית סעיפי החוק שעניינם ביחידות הנופש, למעט נושא ההשבה.

אבישי ברוורמן: נשיא התאחדות המלונות שנמצא אתנו, מר אלי גונן, ביקש לשמור את הזכות להעביר לוועדה מסמך עם הערות מאחר שנכנס לתפקידו אך שבועיים וחצי לפני מועד הישיבה.

אבישי ברוורמן: נעניתי לבקשתו של מר גונן.

אבישי ברוורמן: בזמן שחלף אכן הועבר מסמך ההערות של התאחדות המלונות כמו גם מסמך הכולל את עמדת משרד המשפטים ומשרד התיירות, שלפיו משרד התיירות אינו מביע את הסכמתו להצעת התאחדות המלונות.

אבישי ברוורמן: כל החומר הזה – עמדתו, עמדת המלונאות, עמדת כל המשרדים – הועברו לידיעת כל חברי הוועדה.

אבישי ברוורמן: אם כך, עורכת הדין בנדלר, אנחנו נעביר את זה לעורך דין מאירי להקראה.

איתן כבל: סליחה, נתבקשתי למען הסר ספק כדי שיובהרו דברים לפרוטוקול – היו טענות על מסמך המ.מ.מ, - על השאלה האם יש שוק משני בחו"ל, ומה החקיקה בנושא יחידות הנופש בעולם.

איתן כבל: אני יכול לומר שראיתי- ואני מניח שגם אתם – את הטענות העולות, ומבחינתי אני ממשיך במסלול הרגיל של החקיקה כפי שהונחה על-ידי בתחילת הדרך והלכנו בה בכל הדיונים שהיו עד היום.

איתן כבל: תודה.

אבישי ברוורמן: אני מודה לך, אדוני.

אבישי ברוורמן: אני רוצה להוסיף שגם אני גם כחבר כנסת וגם כיושב-ראש בדקתי את הנושא, ואכן הצורך להסדיר את נושא יחידות הנופש בישראל ברור וחד משמעי ללא קשר לחקיקה בחו"ל.

אבישי ברוורמן: תודה.

אבישי ברוורמן: עורכת הדין מאירי, האם את מובילה את הסוסים היום?

<אפרת רחלי מאירי: אשתדל.

<תמר פינקוס: תמיד.

<תמר פינקוס: אני כבר מדי עייפה בשביל לגרור אותם.

אבישי ברוורמן: יש לך מרץ כמו ל-30 בחורות צעירות.

<אפרת רחלי מאירי: עסקה בעניין רכישה של יחידת נופש כהגדרתה בסעיף 14א.

<קריאות: זה כבר אושר.

אבישי ברוורמן: זה כבר אושר.

אבישי ברוורמן: רק הטור השלישי.

<אתי בנדלר: כדי למקם את כולם אני מזכירה שוב: הסעיף הכללי שאושר מתייחס לעסקאות המנויות בתוספת הרביעית.

<אתי בנדלר: בתוספת הרביעית כמוצע עכשיו יש שני סוגי עסקאות: עסקה אחת בעניין יחידות נופש וכל ההתקשרויות בקשר לספורט שבה דנה הוועדה בישיבה שהסתיימה זה עתה ואישרה.

<אתי בנדלר: אנחנו חוזרים לסעיף א' המדבר על התקשרויות לעניין יחידות נופש.

<אתי בנדלר: גם כאן כמו לגבי חדרי כושר יש שלושה טורים: הטור הראשון מדבר על מהות העסקה, הטור השני מדבר על מועד ביטול העסקה, והטור השלישי המדבר על תנאי ביטול העסקה, ומה קורה בעקבות ביטול העסקה.

אבישי ברוורמן: ואנחנו אישרנו כבר - -

<אתי בנדלר: הוועדה אישרה את שני הטורים הראשונים, ואנחנו בטור השלישי.

אבישי ברוורמן: תודה.

אבישי ברוורמן: עורכת הדין מאירי, הטור השלישי, בבקשה.

<אפרת רחלי מאירי: (הקראה) "ביטל הצרכן את העסקה לא יגבה העוסק דמי ביטול וסכום נוסף כלשהו בגין הביטול, ובכלל זה דמי רישום".

<אפרת רחלי מאירי: אנחנו קבענו את זה מכיוון שחששנו שכל פעם יקראו לזה בשם אחר, אז אמרנו "ובכלל זה דמי הרישום".

<תמר פינקוס: ואולי צריך לקחת את ההגדרה שנתנה היועצת המשפטית של הוועדה ולעשות את ההגדרה - -

<אתי בנדלר: לגבי מה?

<תמר פינקוס: מהו מחיר - - -

<אתי בנדלר: אבל ההחלטה של הוועדה הייתה שהמחיר הכולל ודמי רישום לגבי כל הסעיף הזה, לגבי הוראות המעבר, לגבי כל הצעת החוק הזאת – יהיה המחיר הכולל את כל הסכומים מכל מין וסוג שהוא, יהא שמם ויהא כינוים אשר יהא.

<תמר פינקוס: אז צריך למחוק את זה ספציפית מכאן כי אם נותנים לזה הגדרה כללית - -

<אתי בנדלר: בוודאי.

<אתי בנדלר: הן לגבי התמורה, הן לגבי דמי הביטול.

<לאה ורון: הוועדה הסמיכה את עורכת הדין בנדלר להכניס את התיקונים בהתאם.

אבישי ברוורמן: תודה רבה.

אבישי ברוורמן: אנא המשיכי.

<אפרת רחלי מאירי: (הקראה) "הוחל בעשיית העסקה ישלם הצרכן את התמורה היחסית בעד השימוש אשר עשה ביחידת הנופש עד למועד ביטול העסקה.

<אפרת רחלי מאירי: התמורה היחסית תחושב ביחס לתמורה ששולמה על-פי הסכם ההתקשרות.

<אפרת רחלי מאירי: בעד התקופה שלגביה לא נעשה שימוש ביחידת הנופש העוסק רשאי לגבות 50% מהסכום שנותר לאחר ניכוי התמורה היחסית ששילם הצרכן כאמור, ובלבד שהעוסק לא מנע או הגביל את זכותו של הצרכן להמחות את זכויותיו על-פי הסכם ההתקשרות, לצרכן אחר".

<אפרת רחלי מאירי: כאן אנחנו מדברים, למעשה, על השוק המשני.

אבישי ברוורמן: אני מודה לך.

<אפרת רחלי מאירי: (המשך הקראה) "הגביל העוסק את זכות הצרכן להמחות העסקה תבוטל ויוחזר לצרכן מלוא סכום היתרה היחסי של התקופה שלא עשה בה זכות שימוש".

אבישי ברוורמן: את רוצה להוסיף עוד מילה?

אבישי ברוורמן: זה ברור, כבר דיברנו על זה.

אבישי ברוורמן: עורך דין פרידמן, אתה רוצה להוסיף מילה?

<זאב פרידמן: אני מציע שההשבה הזאת תהיה בערכה הריאלי.

<זאב פרידמן: כשמשיבים לצרכנים את הכספים ראוי שיחזירו אותם בערכם.

<אתי בנדלר: זה נראה לי ברור.

אבישי ברוורמן: אבל אנחנו נדגיש את זה שזה לא ערך נומינלי, אלא סעיף ההצמדה הריאלי.

<אתי בנדלר: כן, להוסיף סעיף הצמדה, בוודאי.

אבישי ברוורמן: עוד מישהו רוצה להוסיף?

<אתי בנדלר: אני מבקשת בחלק הראשון: "ישלם הצרכן את התמורה היחסית בעד השימוש שעשה ביחידת נופש" – לא "עד מועד ביטול העסקה", אלא "עד למועד כניסת העסקה לתוקפה".

אבישי ברוורמן: הערות נוספות?

<אלי גונן: אני רוצה להעיר בצורה מאוד ברורה שאני לא בא בשם "קלאב הוטל" אלא אני בא בשם ה-time share.

<אלי גונן: אני אומר את זה במפורש מכיוון שמנכ"ל "קלאב הוטל" הוא גם חבר נשיאות, והוא באופן אישי האחרון שאני רוצה לעזור לו.

<אלי גונן: אבל זה לא משנה כרגע, אני מדבר על time share באופן כללי.

אבישי ברוורמן: אז איזו הצעה לתיקון אתה מציע לנו?

<אלי גונן: א' אני כתבתי את ההצעה, ותכף נראה איפה זה יעלה; אבל אני רוצה ללמוד מאנשים שאני מעריך אותם, וללמוד מהר.

<אלי גונן: כמו שהיה בהחזר שדיברנו בעניין המועדונים, שאם מישהו רוצה להחזיר הוא יקבל לפי ההחזר הרגיל, אם אנחנו מקבלים, חלילה, את ההחלטה של ההחזר הוא צריך להיות בחישוב גם של שימוש מלונאי ריאלי בתקופה שהוא השתמש.

<אלי גונן: כי אי אפשר לעמוד על כל הדברים.

<אלי גונן: אי אפשר להגיד לי שעכשיו אני אהנה במשך חמש שנים מהזכויות - - -

אבישי ברוורמן: מר גונן, אני מבקש ממך כדי לפשט, יש הצעה שאני קורא לה הצעת הממשלה, חבר הכנסת כבל, חבר הכנסת ברוורמן וכולנו.

אבישי ברוורמן: אתה רוצה שההצעה הזאת תשונה.

אבישי ברוורמן: האם אתה רוצה לתת לי הצעה ספציפית כדי שאני אצביע על הצעה אלטרנטיבית או אנסה לשפר את ההצעה הקיימת.

אבישי ברוורמן: מה אתה מציע ספציפית?

<אלי גונן: אני רוצה גם וגם.

אבישי ברוורמן: אז, בבקשה, תציע את ה"גם" ואחר כך תציע את ה"גם, גם".

<אלי גונן: אני אגיד לך למה.

<אלי גונן: כשאנחנו נדון במקומות עבודה אז החלטות מהסוג הזה שמתקבלות היום הן ההחלטות בגין הצרכנות.

<אלי גונן: ואני מאוד מעריך את הצרכנות ולא את המייצגים בהכרח.

<אלי גונן: אנחנו יוצרים מצבים כשפה אנחנו גומרים יכולת של תעשייה - -

אבישי ברוורמן: אנחנו מאוד רוצים לעזור כולנו לתעשייה.

אבישי ברוורמן: מעבר לרמה הכללית, מה אתה מציע?

<אלי גונן: אני ביקשתי את הדבר הבא: קודם כול בנושא ה-time share אנחנו עושים עסקה מרצון בין קונה לבין מוכר – 10 שנים אין יציאה.

<אלי גונן: אחרי 10 שנים אם מישהו לא רוצה להמשיך פשוט מבטלים לו את דמי ההחזקה השנתיים.

<אלי גונן: צריך לקחת בחשבון עוד דבר אחד: עלות ייצור time share במערך של השיווק והמכירה הוא בהיקף של 50%-40% במכירה של יחידה.

<אלי גונן: מי שמבין ב-time share יודע שליזם זה עולה 50%-40%.

<אלי גונן: זאת אומרת אם יש משהו שצריך לדבר עליו זה על לנכות לפחות את כל ההוצאות שיש ליזם שעולות לו כסף.

<אלי גונן: גם את זה הוא צריך להחזיר?

<אלי גונן: דבר שני, אני רוצה שנבין שהנושא של time share קיים בעולם.

<אלי גונן: היזם מחליט להקים מלון שחלקו או כולו הוא time share, ואז הוא בא לבנק ומבקש הלוואה.

<אלי גונן: הוא אומר שהוא שם הון עצמי, יש לו מקורות מימון, יש לו החזר הכנסות צפוי.

<אלי גונן: על זה הוא מקבל את היכולת להקים את ה-time share.

<אלי גונן: עכשיו אני אומר לו שבכל נקודת זמן כולם יכולים לצאת.

<אלי גונן: אתם רואים בנק אחד שייתן הלוואה ככה?

<אלי גונן: לכן אני מציע להגביל את זכות היציאה מעבר ל-10 שנים.

<אלי גונן: ההחזר צריך להיות ריאלי, ואם בכלל יש החזר – לדעתי לא צריך להיות החזר, אבל צריך לאפשר לצרכן לא להמשיך לשלם דמי החזקה.

<אלי גונן: אני מתנגד שה-time share ירד בירושה כמו שהוא קיים היום.

<אלי גונן: אני מציע להגביל אותו עד 49 שנה שזה מה שקיים בעולם.

<אלי גונן: לכן הצרכן מקבל את כל ההגנות שהוא יכול לקבל – גם מוגבל, גם לא יורד ליורשים, גם אחרי תקופה שיש מאחוריה היגיון עסקי-כלכלי יש האופציה להשתחרר מדמי ההחזקה.

<אלי גונן: ואז, לפחות, ליצור את היכולת להמשיך ולבנות פה גם מלונות.

<אלי גונן: כפי שזה מתפתח בעולם זה יחזור גם ארצה.

<אלי גונן: אני יודע שיש יזמים ששוקלים את הנושא של הקמת time share בישראל, ואם ההחלטה תהיה פה היום – הלך לנו, שיהיה ברור לחלוטין.

אבישי ברוורמן: מי רוצה להתייחס?

<לירון מאוטנר לוגסי: אני.

<לירון מאוטנר לוגסי: עורכת הדין לירון מאוטנר לוגסי ממשרד המשפטים.

<לירון מאוטנר לוגסי: אני רוצה להתייחס לכמה נקודות שהעלה פה מר אלי גונן.

<לירון מאוטנר לוגסי: ככל הידוע לנו היום, יש כיום שתי רשתות גדולות שיחידות הנופש רלוונטיות להן – זה רשת "פתאל" ורשת "קלאב הוטל".

<לירון מאוטנר לוגסי: לאורך כל הדיון וגם במסמכים הרשמיים שרשת "פתאל" העבירה לוועדה הם לא הציגו מעולם התנגדות לזכות הביטול עצמה, הם רק דיברו על נושא ההשבה.

<לירון מאוטנר לוגסי: לא הייתה להם התנגדות לזכות הביטול, ויתרה מזאת – הם אמרו שבפועל הם מאפשרים זכות ביטול היום במלונות שלהם.

<אלי גונן: אני דיברתי הבוקר עם דוד פתאל - -

אבישי ברוורמן: אלי, היא בזכות דיבור.

אבישי ברוורמן: אני קורא מהמסמך, ואם מר פתאל חתום על זה שישלח לנו עכשיו.

אבישי ברוורמן: אני קורא מה שכתבה עורכת הדין לירון מאוטנר לוגסי אחרי שיחה.

אבישי ברוורמן: היא כתבה את זה, וזה נשלח: "כך גם רשת מלונות "פתאל" הביעה עמדתה הן בדיוני הוועדה והן במסמכים מטעמה כי היא אינה מתנגדת לאפשר לצרכן ביטול העסקה, והיא אף מאפשרת זאת ממילא בחלק מהמלונות שבבעלותה".

<עובד קדמי: אז מדברים על ההחזר.

<לירון מאוטנר לוגסי: אבל הגבלה של זכות הביטול ב-10 השנים הראשונות יורדת לשורש זכות הביטול בכל עת.

<לאה ורון: לא מדברים רק על ההחזר.

איתן כבל: אלי, יש כאן שני מנגנונים.

איתן כבל: אתה מנסה לטרוף את העוגה, יקירי, מורי ורבי.

איתן כבל: אני עכשיו חוזר אליך כמו שלימדת אותי להתנהג.

<אלי גונן: חשבתי שאנחנו בוועדת הכלכלה, לא בוועדת - -

איתן כבל: אלי, אנחנו כבר אחרי הפירוטכניקה.

איתן כבל: אנחנו כבר עוסקים במהות, והמהות היא באמת בקצה הדרך.

איתן כבל: אתה נכנסת לתהליך בקצהו.

איתן כבל: בסופו של עניין יש כאן שני אלמנטים שאוחזים בשורש העניין.

איתן כבל: אני לא רוצה לחזור לכל הדיונים מתחילת הדרך.

איתן כבל: נושא אחד הוא מהי הזכות שנתונה לצרכן לבטל או לא לבטל בכל זמן נתון עסקה?

איתן כבל: זאת הליבה המרכזית של כל החקיקה הזאת.

<אלי גונן: אני אוכל להחזיר למי שמכר - -

<לירון מאוטנר לוגסי: זאת לא עסקת מכר.

<לירון מאוטנר לוגסי: זאת עסקה לאספקת שירותים.

<אתי בנדלר: אבל כאן זאת עסקה מתמשכת.

<לירון מאוטנר לוגסי: זאת לא עסקת מכר חד-פעמית.

<תמר פינקוס: זה כמו חדרי הכושר.

איתן כבל: רק תנו לי, בבקשה.

איתן כבל: דבר שני, אם אני מסכם את החלק הראשון, השאלה היא האם הזכות הזאת עומדת לו תמיד ובכל זמן?

איתן כבל: ופעם שנייה בהקשר הזה – האם כשאתה בא כמו שישבנו קודם מול מועדוני הכושר, כשאתה מייצר התקשרות, מה ההשפעה אם אתה מבטל באותו רגע או מה זה עושה לעסקים שלך?

איתן כבל: צריך לבטל את זה אחרי שנה או שנתיים?

איתן כבל: הדיון בדבר הזה.

איתן כבל: הדבר השני הוא החזרת התמורה ששולמה.

איתן כבל: אני אומר לך, אלי, במקום "ייקוב הדין את ההר" מצדך – לא יהיה פה יותר ייקוב הדין את ההר.

איתן כבל: אנחנו כבר לא שם, אלי.

איתן כבל: אני אומר את זה בחברות.

אבישי ברוורמן: ב-11:00 נגמר החוק.

איתן כבל: היו פה דיונים של שנים.

איתן כבל: זה לא חודש, זה לא יומיים.

איתן כבל: יש הצעה שיכולים להסתכל לה בעיניים.

איתן כבל: נתווכח, נראה ונחליט.

איתן כבל: אבל אתה מחזיר אותי חזרה להרהורים שלי במיטה על עסקה קצובה.

אבישי ברוורמן: אלי, האהבה אליך פה היא רבה - -

איתן כבל: נכון.

איתן כבל: ואתה משתמש בה.

<אלי גונן: - - -

אבישי ברוורמן: היה פה סיכום.

אבישי ברוורמן: איתן עבד על זה קשה.

אבישי ברוורמן: כרמל שאמה-הכהן היה יושב-ראש הוועדה וגם עבד על זה.

אבישי ברוורמן: היה פה לחץ מכאן עד השמים, וזה נדחה.

אבישי ברוורמן: "The buck stops here", אמר הנרי טרומן.

אבישי ברוורמן: אני חותך היום ב-11:00, והסיפור נגמר.

אבישי ברוורמן: יש לך הצעה קטנה לתיקון – תגיד.

אבישי ברוורמן: לא – אנחנו נצביע.

אבישי ברוורמן: מה ההצעה החלופית?

<לירון מאוטנר לוגסי: אחרי שחידדת את הנקודה הזאת, ולמיטב הבנתי, גם מר גונן אומר שזכות הביטול לא עומדת כרגע על הפרק כי זה באמת מאחורינו, אנחנו מדברים רק על נושא ההשבה.

<אלי גונן: על מועד הביטול וההשבה.

<לירון מאוטנר לוגסי: לא.

<לירון מאוטנר לוגסי: השאלה מתי אפשר לבטל יורדת לשורש הזכות לבטל בכל עת.

<לירון מאוטנר לוגסי: זה כבר נושא שהוכרע בוועדה.

<לירון מאוטנר לוגסי: היו פה דיונים במשך שנה וחצי גם בכנסת הקודמת.

<לירון מאוטנר לוגסי: התאחדות המלונות מעולם לא הביעה עמדה אחרת, לא הגיעה לדיונים.

<לירון מאוטנר לוגסי: שוב אני חוזרת – יש כרגע שתי רשתות בלבד שהן רלוונטיות לנושא הזה, ומתוכן רשת "פתאל" לא מתנגדת לזה, רק רשת "קלאב הוטל" שעמדתה הובעה פה לאורך כל הדיון, והיא לא צריכה דיון נוסף.

אבישי ברוורמן: סיימנו את הנושא הזה.

אבישי ברוורמן: מה הנושא השני?

<לירון מאוטנר לוגסי: לעניין ההשבה.

<לירון מאוטנר לוגסי: אני רוצה שתהיה גם התייחסות של הכלכלנית של רשות ההגבלים העסקיים.

אבישי ברוורמן: מי זאת?

<לירון מאוטנר לוגסי: אלה בודמן.

<תמר פינקוס: היא מחליפה את בִתיה שעוד מעט תחזור מחופשת לידה.

<לירון מאוטנר לוגסי: לפני כן אני רוצה לתת את ההתייחסות שלי.

<לירון מאוטנר לוגסי: צריך לזכור שגם בעלי המלונות שמקבלים את התמורה הראשונית הזאת מקבלים את כל הסכום מהוון להיום, סכום שמיועד לכל אותן שנים של שימוש, לפעמים 49 שנים.

<לירון מאוטנר לוגסי: זה בעצם סוג של מתן אשראי שהם מקבלים מהלקוחות, ויש לזה יתרון מאוד משמעותי לבעלי המלונות.

<לירון מאוטנר לוגסי: מבחינת העלויות צריך לזכור שכשבעלי יחידות הנופש מבטלים את היחידה המלון עצמו יכול למכור את אותה יחידת נופש לבעלי יחידות אחרים.

אבישי ברוורמן: אלי, רק להגיד לך, כי אתה לא התחדשת בסיפור הזה.

אבישי ברוורמן: אתה רואה ש-50% אנחנו שינינו פה.

אבישי ברוורמן: אנחנו הלכנו כברת דרך עצומה.

אבישי ברוורמן: אתה לא נכחת פה.

אבישי ברוורמן: הלוא מתחילת הדרך עד היום עשו פה כברת דרך.

<אלי גונן: 50% ממה?

<אלי גונן: ממה שנשאר?

<אתי בנדלר: מהיתרה, ברור.

<אלי גונן: אני לא מדבר על היתרה.

<אלי גונן: אם, נניח, אתה מגיע ל-50% - -

אבישי ברוורמן: אלי, בוא תשב בכיסא הזה.

אבישי ברוורמן: אני בטוח שהיית מחליט כמונו.

<אלי גונן: יכול להיות.

איתן כבל: היית רואה איך הוא היה נלחם.

<אלי גונן: אני מקווה שלא, אבל אני לא יודע.

אבישי ברוורמן: יש תיקון שאתה רוצה להוסיף?

<אלי גונן: תוריד את 40% עלות המכירה, ותיקח 50% מה-60% - -

אבישי ברוורמן: אלי, אני רוצה לרשום מה שאתה מציע כדי שתהיה התייחסות.

אבישי ברוורמן: מר גונן, תן לי הצעה אלטרנטיבית עם תיקון שאתה רוצה, ואנחנו נדון בה.

אבישי ברוורמן: תחשוב דקה, קח את הזמן.

<רני נויבאוור: אני רוצה להתייחס ולתת אנלוגיה ממשהו שעשינו, ואני הסברתי אותו בוועדת חוקה בתיקון לחו החוזים האחידים.

<רני נויבאוור: כשבאנו לתקן את החוזה עם מכר דירות ששם זה מכר דירה, זאת לא עסקה מתמשכת לאורך שנים.

<רני נויבאוור: זאת ממש עסקה נקודתית שמעבירה את הבעלות בנכס.

<רני נויבאוור: באו הקבלנים ובית הדין לחוזים אחידים ואמרו שהם מבקשים פיצוי מוסכם של 10%.

<רני נויבאוור: לא 50%, 10% על היתרה לגבי מקרה שאתה חוזר בך מהעסקה.

<רני נויבאוור: פנינו לשמאי הממשלתי הראשי, וקיבלנו חוות דעת שעלות שיווק של יחידת מגורים לדיור שבעסקה חד-פעמית – עם כל המשמעויות החזקות של הדבר הזה, זה בין 2% ל-3%.

אבישי ברוורמן: אני רוצה רק לחזק את זה.

אבישי ברוורמן: השמאי הממשלתי הראשי זה הבן של צביקה אלדורותי.

<רני נויבאוור: נכון, אבל זה היה לפני כן.

<אלי גונן: מה הקשר?

אבישי ברוורמן: רק להגיד לך שהוא בחור רציני.

<רני נויבאוור: אנחנו רוצים לחדד שהחלק היחסי שהצרכן ישתמש בוודאי יקוזז.

<רני נויבאוור: אם פורסים את זה על 40 שנה, והוא השתמש במשך 20 שנה, בוודאי הוא לא זכאי ל-20 שנה.

<רני נויבאוור: אבל מדובר כאן על תשלומים מהוונים לאותה נקודת תשלום.

<רני נויבאוור: היינו מוכנים ללכת ולומר שאפילו 50% היתרה הנוספת אנחנו מוכנים בגלל האינטרסים הכבדים של מימון בתי מלון בישראל.

אבישי ברוורמן: נכון.

<רני נויבאוור: עם זאת אין ויכוח על זכות הביטול.

<רני נויבאוור: הודעה של 10 שנים מראש על זכות ביטול היא מבחינתנו לא זכות ביטול.

<רני נויבאוור: אנחנו הצגנו פה את עמדתנו המשפטית של היועץ המשפטי לממשלה בדבר זכות הביטול.

<רני נויבאוור: בדקנו את הדברים בדוק היטב בכמה בדיקות שנערכו בתוך המשרד יחד עם משרד התיירות וגם בתיקי "קלאב הוטל", ומצאנו שדמי ההחזקה השנתיים אמורים להבטיח את ההוצאות השנתיות שיש למלון עבור החזקת יחידת הדיור בזמן שאני דרה בה יחד עם דמי ניהול מסוימים קטנים.

<רני נויבאוור: למעשה, משמעות של זכות ביטול לאחר 10 שנים היא הבטחה של 10 שנים של הוצאות גם אם הצרכן לא בא.

<רני נויבאוור: על כך כבר הבענו את העמדה, ואני מבינה שאדוני והמציע חבר הכנסת איתן כבל מוכנים להבין את זה.

<רני נויבאוור: אנחנו הלכנו להצעתו של פתאל שמשווק עדיין יחידות, ואמרנו שמאחר שאנחנו לא רוצים לפגוע ומוכנים ללכת הלכנו בין האמירה הלכנו מאפס ל-50%.

<רני נויבאוור: הוא ביקש 60%.

<רני נויבאוור: המשמעות היא שאנחנו הלכנו לקראתם בצורה מאוד משמעותית, לכן זה צריך להשביע את רצון הוועדה.

אבישי ברוורמן: תודה.

אבישי ברוורמן: עורך דין פרידמן, אתה מסכים?

<זאב פרידמן: אין מה להוסיף.

אבישי ברוורמן: עוד מישהו רוצה להתבטא?

<גיל אוריון: עורך דין גיל אוריון, בא כוח "קלאב הוטל".

<גיל אוריון: אני רוצה בכל זאת להתייחס לעניין מועד הביטול.

<גיל אוריון: נניח, לצורך הדיון כרגע, שזכות הביטול עומדת.

<גיל אוריון: השאלה - -

אבישי ברוורמן: זה אושר כבר, אדוני.

איתן כבל: הוא אמר.

<גיל אוריון: לכן אני יוצא מהנחה כזאת.

<גיל אוריון: אני ממשיך את הדברים ואומר כך: הרי הנושא כאן הוא עד מתי ולאיזו תקופה לאפשר את זכות הביטול.

<גיל אוריון: ברגע שאנחנו מקנים זכות ביטול בכל עת אנחנו גודעים את הענף שנקרא time share.

<גיל אוריון: אני אבהיר: הרי הצרכן יודע בדיוק מהי העסקה שלפניו.

<גיל אוריון: הוא יודע שהוא מקבל עסקה לפרק זמן מוגדר.

<גיל אוריון: כרגע הוצע 10 שנים, אבל לדעתי, 10 שנים זה זמן קצר.

<גיל אוריון: אבל זה לא משנה כרגע, אני מדבר על העיקרון.

<גיל אוריון: הוא יודע שמדובר בעסקה לתקופה מוגדרת שבמהלכה הוא לא יכול לבטל.

<גיל אוריון: יש לו זכות לבטל בסוף אותה תקופה.

<גיל אוריון: ומכיוון שכך ובקורלציה מלאה דמי ההחזקה נמוכים יותר.

<גיל אוריון: זאת אומרת הוא נכנס לעסקה - -

אבישי ברוורמן: מה אתה מציע?

<גיל אוריון: אני מציע שנדון כרגע בשאלה - -

אבישי ברוורמן: מה אתה מציע?

אבישי ברוורמן: אני רוצה להצביע על זה.

אבישי ברוורמן: את ההתנגדות הכללית כבר אמרתם ושמעתי.

אבישי ברוורמן: אני עכשיו שואל, האם יש לך להצעה כפי שהיא כרגע לנוסח הנוכחי?

אבישי ברוורמן: אתה עורך דין מדופלם, באיכות גבוהה, ואני בטוח שגם בשכר גבוה.

אבישי ברוורמן: אבל עם כל הדברים האלה יחד תן לי הצעת תיקון, ואנחנו נתייחס אליה.

אבישי ברוורמן: אם אין לך – המחאה החברתית לא תעזור עכשיו.

<גיל אוריון: אני אומר עוד דבר אחד, ואז אשמיע את ההצעה.

<גיל אוריון: כמובן, גם זה יבוא בסופו של דבר.

<גיל אוריון: הרי סעיף 14א – וכאן אני פונה לגברת בנדלר – מזכיר במפורש שיחידת נופש היא מתן זכות שימוש במשך שלוש שנים לפחות.

<גיל אוריון: זאת אומרת גם המחוקק בשעה שהוא הגדיר את המנגנון של time share יצא מנקודת הנחה שאנחנו מדברים על הסדר לפחות לשלוש שנים.

<גיל אוריון: בשל כך בדיוק דמי ההחזקה ב hot season ב"קלאב הוטל" עומדים על פחות מ-3,000 שקל לעומת מלון מקביל באילת באותה תקופה שזה פי שלושה ופי ארבעה.

<גיל אוריון: בדיוק מהסיבה שסעיף 14א קובע תקופה מוגדרת ומגדיר מהו time share.

אבישי ברוורמן: עורכת הדין בנדלר תתייחס.

<גיל אוריון: לשאלת כבוד היושב-ראש, פרופ' ברוורמן, אני מציע שוב שכאשר אנחנו מדברים על עסקאות לעתיד, ובשעה שמדובר בעסקה שהיא שקופה לחלוטין וברורה לצרכן יובהר לצרכן שהוא זוכה בדמי החזקה קונקרטיים שיובהרו במסגרת ההסדר, אבל ידע שהוא נכנס להסדר לפרק זמן של 10 שנים.

<גיל אוריון: אפשר לפתוח את השאלה, האם 10 שנים זה ראוי.

<גיל אוריון: אולי צריך תקופה ארוכה יותר, אולי צריך תקופה קצרה יותר.

<גיל אוריון: אבל בוודאי ובוודאי שלא להקנות זכות ביטול בכל עת שהרי דמי ההחזקה מבוססים על כך שיש איזושהי הבנה עסקית, שיש ביטחון עסקי שהעסקה הזאת נמשכת לפרק זמן מוגדר.

אבישי ברוורמן: עורך דין אוריון, תודה רבה.

אבישי ברוורמן: יש התייחסות לנושא הזה ממישהו?

<אתי בנדלר: צריכה להיות התייחסות.

<אתי בנדלר: לדעתי, יש חזרה על חלק מהדברים.

<אתי בנדלר: אני רק רוצה לומר שההפניה שלך - -

<גיל אוריון: לסעיף 14א רבתי.

<אתי בנדלר: - - לסעיף 14א רבתי הדנה בעסקה בעניין רכישה של יחידות נופש, מטרתה שונה לחלוטין מהמטרה של הצעת החוק של חבר הכנסת איתן כבל.

<אתי בנדלר: התיקון לחוק הגנת הצרכן בעניין עסקה ליחידות נופש נבע על רקע זה שאנשים בעצם לא ידעו מה התנאים של העסקה שלגביה הם התקשרו בין היתר.

<אתי בנדלר: אז נאמר קודם כול שככל שמדובר בעסקה שמקנה זכות שימוש לפחות לשלוש שנים יחול טופס גילוי מאוד מפורט לגבי העניין הזה.

<אתי בנדלר: ברור שאם אני מתקשרת אתך על כך שאני אבוא השנה ואולי גם בשנה הבאה למלון אז לא דורשים את כל הפרוצדורה הארוכה הזאת.

<אתי בנדלר: וכמובן, בגלל כובד העסקה גם נתנו את התקופה של - -

<גיל אוריון: שלוש שנים לפחות.

<אתי בנדלר: לא.

<אתי בנדלר: נתנו את התקופה של הצינון בכלל לעצם ההתקשרות.

<אתי בנדלר: זה בא למטרות שונות לחלוטין.

<אתי בנדלר: לצערנו – ואני מצטרפת לצער האומה או חלקה, בעניין הזה – הפרקטיקות שהתפתחו במשך השנים בקשר לעסקאות ביחידות נופש הובילו את המציעים ואת הממשלה לגבש הצעה לגבי זכות ביטול שלא קשורה בכלל לנושא הזה של טופס הגילוי ושל תקופת הצינון.

<אתי בנדלר: לכן אתה פתאום מחזיר אותנו לתחילת הדיונים בנושא הזה, האם יש צורך בכלל בהצעת החוק.

<אתי בנדלר: ובכן, לנושא הזה כבר בתחילת הישיבה הצהירו שני חברי הכנסת הנוכחים כאן שהם השתכנעו לחלוטין שיש צורך במתן זכות ביטול מתמשך בעסקאות ליחידות נופש.

<אתי בנדלר: כשאנחנו מדברים על זכות ביטול מתמשך זה לא רק אחרי 10 שנים, אלא מהחודש הראשון, אם אתה רוצה, וכך הלאה.

<אתי בנדלר: זכות הביטול הוכרה גם בבתי משפט; זכות הביטול הוכרה גם בבית הדין לחוזים אחידים לגבי סוגים אחרים של חוזים שהם פחות נוקשים או פחות ברור לגביהם שכך צריך להיות.

<אתי בנדלר: לגבי ההיתכנות הכלכלית , לדעתי, ניתנו כאן תשובות ברורות שאין לי מה לחזור עליהן.

אבישי ברוורמן: תודה.

<גיל אוריון: מילה אחת, אם יורשה לי, אדוני, לדברי גברת בנדלר.

אבישי ברוורמן: בבקשה.

<גיל אוריון: תודה, אדוני.

<גיל אוריון: ראשית, הערה אחת שמתייחסת לבית המשפט.

<גיל אוריון: בית המשפט דן בקיומה הלכאורי של זכות ביטול.

<גיל אוריון: הוא לא עסק בכלל בשאלה האם זכות הביטול הזאת עומדת בכל עת.

<גיל אוריון: על זה אנחנו מדברים עכשיו.

<גיל אוריון: עברנו מקיצוניות אחת שבה יש הסדרים על פני עשרות שנים, ומן הקיצוניות האחת עברנו לקיצוניות השנייה שבעצם הורסת ומעקרת לחלוטין את מנגנון ה-time share של זכות ביטול בכל עת.

<גיל אוריון: כל מה שאני מבקש מהוועדה או מציע לוועדה זה לבחור קו ביניים סביר שיאפשר את המנגנון של time share ויאפשר זכות ביטול, אבל לא בכל עת.

<אתי בנדלר: אתה מבקש דיון מחדש במה שהוועדה כבר הכריעה בישיבה הקודמת?

<גיל אוריון: לא - -

<אתי בנדלר: כן.

<אתי בנדלר: כי הוועדה הצביעה כבר על כך שהעסקה תתבטל בתום המועד השנתי.

<אתי בנדלר: קודם כול היא הצביעה על הטור הראשון ועל הטור השני שמקנים זכות ביטול בכל עת.

<אתי בנדלר: זה הוצבע, זה נסגר.

<אתי בנדלר: השאלה הייתה רק האם וכמה יהיה מנגנון השבה מצד אחד ודמי ביטול מצד שני.

<אתי בנדלר: זה הכול, זה הנושא העומד עכשיו לדיון בוועדה.

<אתי בנדלר: לא הוגשה בקשה לדיון מחדש מטעם אף חבר כנסת.

<גיל אוריון: אני רק רוצה להזכיר בהקשר זה שהוועדה אפשרה למר גונן להתייחס לסוגיה שנוגעת להסדרים לעתיד.

<גיל אוריון: כך גם פתח פרופ' ברוורמן את הדיון.

<אתי בנדלר: אכן ככה.

<אתי בנדלר: כדי שהוועדה תשקול האם להגיש בקשה לדיון מחדש.

<אתי בנדלר: והיא לא הוגשה משום שקיבלנו במקביל גם את עמדת הממשלה לעניין הזה.

אבישי ברוורמן: אני מודה לעורך דין אוריון.

<לאה ורון: וגם את עמדת מנכ"ל משרד התיירות.

אבישי ברוורמן: גם מנכ"ל משרד התיירות.

אבישי ברוורמן: הרי ברור שיש תיאום בין התיירות לבין המלונאות.

<אלי גונן: אין תיאום.

<אלי גונן: מנכ"ל משרד התיירות אמר לי לפני שבוע שההצעה מקובלת עליו, ועכשיו שמענו את ההצעה, אז אני לא יודע איפה הדברים עומדים.

<אלי גונן: אני מרים ידיים כי אם שני חברי הכנסת שאני מוכן באמת ללכת עליהם באש ובמים עומדים בדעתם אז אני מרים ידיים.

<אלי גונן: אני מבקש, ברשותך, שנקבל החזר רק של 40% כי אין היגיון בדבר אחר.

<אלי גונן: יש פה הצעה ל-60%.

<אלי גונן: אני מציע 40%.

<תמר פינקוס: יש 50%.

אבישי ברוורמן: אני כבר הורדתי ל-50%.

<אלי גונן: אז אני מציע שבמקום 50% שיהיה 40%.

<אתי בנדלר: אתה מתכוון להחזיר לצרכן 40%.

<אתי בנדלר: זאת אומרת אתם תהיו רשאים לגבות 60%.

<אלי גונן: לא, 40% לצרכן.

<אלי גונן: דבר שני, אם הצרכן רוצה ומחשיבים לו את השימוש, החישוב השימושי יהיה כמו שהם נתנו בעניין חדרי הכושר, שאם הוא יוצא מהמועדון יהיה לו לפי הערך המלונאי הרגיל.

<אלי גונן: כי אחרת אין היגיון.

<קריאות: - - -

<זאב פרידמן: אתם מחזיקים את כל הכספים שלהם במשך שנים, וזה לא משנה כרגע לכמה זמן.

<זאב פרידמן: אתם נהנים מהכספים האלה, ואחר כך אתה עוד רוצה - - -

אבישי ברוורמן: עורך דין פרידמן, מה קרה לך?

אבישי ברוורמן: כנראה, הפעם אתה באמת כועס.

אבישי ברוורמן: אתה אף פעם לא מתפרץ אצלי בוועדה.

<תמר פינקוס: הוא כבר כועס עשר שנים, ועכשיו זה יצא, ובצדק.

אבישי ברוורמן: הערה אחרונה.

<אלי גונן: אני מודה לכם.

<אלי גונן: אני מאוד כעסתי על חברת הייטק שרשמה את עצמה בקפריסין.

<אלי גונן: אז עכשיו אני פחות כועס עליה כי נתתם לי את ההסבר למה עושים את זה.

איתן כבל: נרשם בפרוטוקול.

אבישי ברוורמן: אלי גם הרים לי להנחתה.

אבישי ברוורמן: ביקשו ממני לאחרונה שאני אהיה יושב-ראש אגודת הידידות של שני הפרלמנטים, והייתי גם לפני שבועיים בקפריסין.

אבישי ברוורמן: ב-85' הובלתי רפורמות בקפריסין.

אבישי ברוורמן: אז עכשיו כל מה שאתה רוצה עזרה מקפריסין, אני אתך.

<אלי גונן: אני הולך אתך לשם.

<אתי בנדלר: אדוני, אחרי שתשמע את ההערות, יש לנו עוד שתי נקודות שאנחנו חייבים להתייחס אליהן.

אבישי ברוורמן: בסדר.

אבישי ברוורמן: מי אדוני לפרוטוקול?

<עובד קדמי: אני היועץ המשפטי במשרד התיירות.

<עובד קדמי: הואיל והוזכר כאן מנכ"ל משרד התיירות והבעת העמדה שלו כתגובה לעמדת ההתאחדות, אז אני רוצה לציין שעמדת המנכ"ל הייתה על בסיס ההצעה של חברת "פתאל" ולאחר בדיקה של כלכלן ממשרד התיירות שקבע שההחזר של 40% הוא סביר, לדעתו.

<עובד קדמי: לכן המכתב של המנכ"ל התייחס להחזר של 40%.

<עובד קדמי: בסופו של דבר כשהממשלה דנה בזה קבעה את העמדה של 50%.

<עובד קדמי: האם אדוני שמע את דברי?

אבישי ברוורמן: אני הבנתי לחלוטין.

אבישי ברוורמן: זה נרשם בפרוטוקול.

<אתי בנדלר: הערה קצרה: "ובלבד שהעוסק לא מנע או הגביל את זכותו של הצרכן, לרבות על-ידי גביית דמי טיפול".

<אתי בנדלר: יכול להיות שהוא מונע את זה בכך שהוא אומר, אני לא מונע, אתם רק תרשמו לי 10,000 שקל עבור העברה, לרבות באמצעות גביית דמי טיפול.

<אתי בנדלר: אוקיי?

<אביטל סומפולינסקי: ועוד שאלה: מה קורה אם אין שוק משני?

<אביטל סומפולינסקי: האם עדיין יש 50% השבה?

<רני נויבאוור: זה מה שהצענו כאן.

<אביטל סומפולינסקי: לא, אתם אומרים – הוא לא מנע או הגביל.

<אביטל סומפולינסקי: אבל מה אם אין שוק משני?

<רני נויבאוור: אנחנו מקווים שיתפתח שוק משני.

<רני נויבאוור: אם אין אנחנו נבוא בהצעה חדשה לוועדה.

<אתי בנדלר: אז אני רוצה לומר מה התיקונים.

אבישי ברוורמן: עורכת הדין בנדלר, יש לנו הצעה אחת.

אבישי ברוורמן: אף חבר כנסת לא העלה את ההצעה של גונן, אז יש לנו רק הצעה אחת.

<אתי בנדלר: התיקונים המוצעים הם כאלה: במקום "עד למועד ביטול העסקה", יהיה "עד למועד כניסת ביטול העסקה"; שנית, תהיה הצמדה על סכומי ההשבה; דבר שלישי – "ובלבד שהעוסק לא מנע או הגביל את זכותו של הצרכן להמחות את זכויותיו על-פי הסכם ההתקשרות לצרכן אחר, לרבות באמצעות גביית דמי העברה".

<אתי בנדלר: כמובן, זה לא הנוסח הסופי.

<אתי בנדלר: הכוונה היא לסכום.

איתן כבל: אני חייב לענות משהו לאלי.

איתן כבל: נער הייתי וגם זקנתי בבית הזה.

איתן כבל: מספר אלה שהופיעו פה והזהירו אותנו: כל החלטה פה תחזיר אותנו לתקופת הקדמונים, תגמור אותנו, המדינה הזאת, אתה מבין למה עוזבים, כל היהודים גנבים וכו' – אני מציע לכתוב את לקסיקון האיומים.

איתן כבל: אני לא אשכח שעסקנו בעניין החזר מוצרים.

איתן כבל: שם אמרו את כל הדברים הכי נוראים על עם שהקים מדינה מדהימה ב-60 ומשהו שנה.

איתן כבל: אז אני אומר גם לך – תראה איך זה יסתדר לך.

אבישי ברוורמן: תודה.

<גיל אוריון: - - -

אבישי ברוורמן: אני רוצה להעמיד להצבעה.

אבישי ברוורמן: מישהו רוצה לומר הערה קצרה לפני שאעמיד להצבעה?

אבישי ברוורמן: אתה כבר אמרת.

<גיל אוריון: אני רוצה להתייחס לדבר שנאמר עכשיו.

אבישי ברוורמן: בבקשה, בקצרה.

<גיל אוריון: מר קדמי, מנכ"ל משרד התיירות, הזכיר לנו שכלכלן במשרד התיירות ערך בדיקה כלכלית, ומצא שדי בהשבה של 40%.

<גיל אוריון: שאלתי היא מדוע אנחנו עוברים עכשיו ל-50% אם יש בדיקה כלכלית שמצביעה על 40%?

<עובד קדמי: הוא התייחס לזה.

<תמר פינקוס: הוא לא עשה בדיקה, הוא התייחס כלכלית.

<עובד קדמי: הוא אמר, ואני אקריא: "לאור זאת נראה לי כי במקרה של ביטול ניכוי 60% מהתמורה המקורית הוא סביר".

<תמר פינקוס: לא הייתה הבדיקה.

<תמר פינקוס: לממשלה זה לא נראה.

<גיל אוריון: אבל על סמך מה?

<גיל אוריון: על בסיס איזה מידע?

אבישי ברוורמן: רבותי, אם אין הערה אני מעלה את הנושא הזה להצבעה על הצעת הממשלה.

<ניצן חירותי: אני מבקש לומר משהו.

אבישי ברוורמן: בבקשה, יושב-ראש עמותת בעלי יחידות.

<ניצן חירותי: אני רוצה להביע ולהצדיע בשם כל בעלי היחידות - -

<אתי בנדלר: אולי אחרי ההצבעה, ברשותך?

<ניצן חירותי: טוב.

אבישי ברוורמן: אני מצביע.

אבישי ברוורמן: מי בעד?

<אתי בנדלר: הצבעה על טור ג' בשינויים.

<לאה ורון: חבר הכנסת כבל מצביע במקום חבר הכנסת שמולי.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד סעיף 2ב טור ג' – פה אחד

אבישי ברוורמן: אושר פה אחד.

<אתי בנדלר: אושר בשינויים שהקראתי.

אבישי ברוורמן: תכף נדון ברביזיה.

אבישי ברוורמן: לפני כן מר חירותי, בבקשה.

<ניצן חירותי: אני רוצה להביע פה בשם כל בעלי היחידות ב"קלאב הוטל" שהיו נתונים ללחץ אדיר ולדריסה ממשית מצד "קלאב הוטל" במשך כ-28 שנים.

<ניצן חירותי: אני רוצה להצדיע לכנסת הזאת; לאיתן כבל שהביא את ההצעה הזאת, לפרופ' אבישי ברוורמן שניהל פה את הדיון הזה בצורה פנטסטית.

<ניצן חירותי: זה היה דבר בלתי רגיל.

<ניצן חירותי: אני אומר, הידד לכנסת הזאת, תודה לוועדת הכלכלה בשם עשרות אלפי אנשים שאומרים לכם תודה רבה.

אבישי ברוורמן: רבותי, אני מעלה עכשיו את הנושא השני.

אבישי ברוורמן: הייתה פה הצעה לדיון מחדש.

<לאה ורון: מי בעד הבקשה לדיון מחדש ברישא של סעיף 4 להצעת החוק?

<לאה ורון: בעד הבקשה לדיון מחדש – פה אחד

אבישי ברוורמן: בעד- פה-אחד.

אבישי ברוורמן: הבקשה לדיון מחדש אושרה.

<אתי בנדלר: אדוני, הרישא של סעיף 4 אומרת כדלקמן: "חוק זה יחול גם על עסקאות שנעשו ערב יום התחילה, ובלבד שמועד סיום העסקה חל לאחר יום התחילה".

<אתי בנדלר: ואז נאמר: "ולגבי עסקה המנויה בפסקה א' לתוספת" – שזאת העסקה בעניין יחידות נופש שנעשו ערב יום התחילה – "נמנו התנאים".

<אתי בנדלר: בישיבה הקודמת כשהוועדה דנה בנושא חדרי כושר החליטה הוועדה להחיל את העקרונות שנקבעו לגבי התקשרויות לחדרי כושר על עסקאות שנעשו ערב יום התחילה בדרך אחרת.

<אתי בנדלר: זאת אומרת היא תחול על עסקאות שנעשו ערב יום התחילה, שזה בתוך שישה חודשים מיום הפרסום, ובלבד שהם נעשו החל מיום הפרסום ואילך.

<אתי בנדלר: לכן אני מבקשת לשנות את הנוסח של סעיף 4 כך שלגבי חדרי כושר יחול כפי שהוחלט בישיבה הקודמת, ולגבי יחידות נופש כפי שכלול כאן, רק שהנוסח יובהר באופן כזה.

אבישי ברוורמן: תודה.

אבישי ברוורמן: אני מעלה את זה להצבעה.

אבישי ברוורמן: מי בעד?

אבישי ברוורמן: בעד הרביזיה – פה אחד

אבישי ברוורמן: הרביזיה אושרה.

אבישי ברוורמן: רבותי, אני רוצה להודות לחבר הכנסת איתן כבל ולכל החברים היקרים שישבו כאן.

אבישי ברוורמן: אני מכבד את כל הנציגים של כל הגופים שהיו כאן, מ"קלאב הוטל" וכו'.

אבישי ברוורמן: אני שמח שקיבלנו הכרעה.

אבישי ברוורמן: ההכרעה הזאת היא לטובת הצרכנים.

אבישי ברוורמן: ואני בטוח שנמשיך לחזק את המלונאות ואת התיירות בישראל.

אבישי ברוורמן: ברוכים תהיו.

אבישי ברוורמן: תודה רבה.

איתן כבל: גם אני רוצה לומר משפט.

<לאה ורון: תאפשר לה לומר רק מילה אחת.

<רני נויבאוור: אנחנו רוצים להצטרף לברכות, לכל מי שעסק במלאכה - -

<תמר פינקוס: גם אנחנו.

<רני נויבאוור: - - וכמובן, למי שהגיב וחלק; ובפרט לכל צוות הוועדה – ליושב-ראש, לחברי הכנסת המצוינים ולאה ולאתי ולאביטל שעשו עבודה מצוינת.

<רני נויבאוור: אנחנו מאוד מודים לכם.

<רני נויבאוור: גם למציע, כמובן.

<תמר פינקוס: אני מצטרפת לדברים כי כבר אמרו הכול.

אבישי ברוורמן: את עוד תמשיכי לעבוד אתנו עוד הרבה שנים.

<תמר פינקוס: גיל הפרישה עולה ל-70.

<תמר פינקוס: בטח שאני אעבוד.

<גיל אוריון: מותר גם לי להודות?

<גיל אוריון: אני מבקש להודות ראשית לכול לחבר הכנסת כבל שהעלה את העניין לסדר היום הציבורי, לפרופ' ברוורמן וכמובן לגברת ורון ולגברת בנדלר.

<גיל אוריון: אני רק רוצה להזכיר שמרגע שחבר הכנסת כבל העלה את הדברים לסדר היום הציבורי "קלאב הוטל" אפשרה לכל מי שרוצה לבטל, להשתחרר.

<גיל אוריון: בסופו של יום מי שהיום שותף לדבר היפה הזה שנקרא "time share" ב"קלאב הוטל" הוא אדם שהביע את רצונו המפורש להמשיך וליהנות משירותיה של "קלאב הוטל" שאחרת היה מבטל.

<גיל אוריון: יש אלפי ביטולים, אבל יש עשרות - -

<לאה ורון: סליחה שאני קוטעת את דברים, אבל המכתבים שהתקבלו בוועדה לא מחזקים את מה שאתה אומר.

<גיל אוריון: יש אלפי ביטולים, אבל יש עשרות אלפים שלא ביטלו ונהנים משירותיה של "קלאב הוטל".

איתן כבל: אני אחרון חביב, חברים, שכחתם אותי.

איתן כבל: אני אומר אפילו קצת בהתרגשות – והעברתי חקיקה בימי חיי בכנסת ובכלל זה כאן את ההצעות המהפכניות יותר של החזר כספי.

איתן כבל: אבל זאת אולי ההצעה הכי משמעותית שמתקנת את אחת העוולות הכי גדולות – אם לא ה-, כפי שנוהגים לומר – בשוק הצרכנות.

איתן כבל: במידה רבה ההחלטה היום בוועדה היא קו פרשת מים במערכת היחסים שבין הלקוח הצרכן לבין העסקים.

איתן כבל: מאוד חשוב לנו.

איתן כבל: אני רוצה רק לומר גם לך, אדוני העורך דין, כמי שמייצג את החברה – אין ומעולם לא היה בי רצון להתעמר, להתעלל או לפגוע בטייקונים.

איתן כבל: אינני מאלה שקמים בבוקר ומחפשים איך לפגוע.

איתן כבל: אבל מצד שני שנים, עשרות שנים, נושא הצרכנות נדחק לקרן זווית, ובעצם הוא לא היה קיים במערכת היחסים בישראל.

איתן כבל: אדוני היושב-ראש, אני מודה לך מקרב לב.

איתן כבל: אני רואה בזה זכות גדולה שהייתה לך.

איתן כבל: אני רוצה להודות ליועצת המשפטית אתי בנדלר שעשתה פה עבודה נפלאה – אני אומר, אם יהיה לי פעם האומץ לכתוב את הסיפור של החוק הזה.

איתן כבל: אני רוצה להודות לך מעומק הלב ולאביטל סומפולינסקי, ולך מנהלת הוועדה, חברתי שנים רבות.

איתן כבל: אני מודה לכן מכל הלב.

איתן כבל: בלעדיכם, נציגי הממשלה על העיקשות, ההתמדה - -

<תמר פינקוס: עקשנות, לא עיקשות.

<תמר פינקוס: עיקשות – אנחנו בחוץ.

איתן כבל: גם על העקשנות.

איתן כבל: על הנחישות – זאת ההגדרה הטובה יותר, אם כבר תיקנת אותי.

<גיל אוריון: גם אנחנו התעקשנו.

איתן כבל: אבל אתה מקבל יותר כסף מהם.

<תמר פינקוס: זאת הייתה הבעיה.

איתן כבל: אני רוצה להודות מכל הלב לתמר פינקוס, לאפרת רחלי מאירי, למרב זוהרי, להילה דוידוביץ' בולמנטל - -

<תמר פינקוס: לחנה וינשטוק טירי שאיננה כאן.

איתן כבל: שאנחנו מוסרים לה החלמה, ושיהיה לה הכי טוב בעולם.

איתן כבל: ואתה יודע מה, גם לכם, לצוות "קלאב הוטל" שעשיתם עבודה מדהימה.

איתן כבל: לצד שלכם זה לא פשוט.

<אתי בנדלר: למשרד המשפטים שהוביל את הנושא.

איתן כבל: אמרתי, משרד המשפטים שהוביל ולכל ארגוני הצרכנים השונים ולצרכנים עצמם שאני מקווה שעשינו להם דבר גדול.

איתן כבל: תודה.

אבישי ברוורמן: רבותי, לפני שאני נותן לעורך דין פרידמן שהוא בשבילי תמיד הקו בכל נקודה בחכמתו, בעדינותו – אני רק רוצה להזכיר שוב.

אבישי ברוורמן: איתן הזכיר את כולם, וברור שהוא התכוון גם ללירון מאוטנר לוגסי - -

איתן כבל: ודאי.

אבישי ברוורמן: - - לעורכת הדין נויבאוור - -

איתן כבל: כן, נכון, אני מצטער.

איתן כבל: אני אשם.

אבישי ברוורמן: וכמובן לעורך דין עובד קדמי, להילה דוידוביץ', לעורכת הדין מאירי ולרשמת שרון.

איתן כבל: רשמת פרלמנטרית.

אבישי ברוורמן: אנחנו פועלים למען הציבור, ואנחנו נמשיך, ואף אחד לא יזיז אותנו כי אנחנו אנשי ציבור, נבחרנו על-ידי הציבור.

אבישי ברוורמן: למרות שהעולם קשה זאת חובתנו, וזאת זכותנו.

אבישי ברוורמן: המילה האחרונה לעורך הדין פרידמן.

<זאב פרידמן: אדוני היושב-ראש, אני שותף לכל הברכות שנאמרו כאן.

<זאב פרידמן: אני אקצר ולא אחזור על פירוט השמות.

<זאב פרידמן: אני רק אוסיף את שמה של סגנית היועץ המשפטי, עורכת הדין יעל כהן שוואט - -

אבישי ברוורמן: בטח.

אבישי ברוורמן: יעל.

<זאב פרידמן: - - שעשתה רבות מאוד עבור אותם אנשים בודדים אחד-אחד בעבודה סיזיפית במשך הרבה מאוד שנים.

<זאב פרידמן: בהזדמנות זאת מעבר לברכות אני חושב שישיבה כזאת צריך לסיים רק בקריאה אחת קטנה – אני פונה ל"קלאב הוטל" שמכירים והבינו לאן הרוח נושבת, מכירים את המציאות – זה הרגע לבוא ולהגיד, עד כאן מסתיים פרק א', הבה נעזוב את כל אותם אנשים, בואו נמחל על החובות ההדדיים, בואו נעזוב את מה שיש עם אותם אנשים מבוגרים ולא נדרוש מהם תשלומים על מה שהיה, ונפתח מהיום דף חדש.

אבישי ברוורמן: עורך דין אוריון, תעביר את זה לבעלי הבית.

אבישי ברוורמן: אני מזמין את כולכם לפודיום.

אבישי ברוורמן: אנחנו נעלה את ההצעה הזאת לקריאה שנייה ושלישית במושב הזה במהרה, ובא לציון גואל לפני היציאה לפגרה.

אבישי ברוורמן: תודה רבה.